VSL sklep I Cp 231/2001
Sodna praksa višjih sodišč, 2001-03-14

Dedovanje po umrlem se uvede z dnem pravnomočnosti odločbe o dedovanju. V kolikor zapustničin mož ni imel potomcev njegovo premoženje na podlagi vstopne pravice dedujejo starši, oziroma v primeru njihove smrti bratje in sestre in njihovi potomci.

Pritožbi se ugodi, izpodbijani sklep se razveljavi in zadeva vrne sodišču prve stopnje v ponovno odločanje.

Z izpodbijanim sklepom o dedovanju je sodišče prve stopnje ugotovilo, da spada v zapuščino vl. št. 645 k.o. ..., vrnjena zapustnici s pravnomočno odločbo Občine Ljubljana-Šiška - Sekretariata za stanovanjske zadeve z dne 27.9.19994 št. 04/04-17-362-230/92 iz naslova denacionalizacije, da znaša vrednost zapuščine 15.000.000,00 SIT, da zapustnica ni napravila oporoke in da zato nastopi zakonito dedovanje; da je zapustničin mož D. S., rojen 23.9.1902, umrl 28.3.1969 in je zapustnico preživel, vendar ob času pravnomočne denacionalizacijske odločbe ni bil živ, ni pa imel tudi svojih potomcev, ki bi imeli vstopno pravico, zato se šteje, da je umrl pred zapustnico in za edino dedinjo proglasilo zapustničino hčerko R. Š., rojeno 13.12.1920, stanujočo V., Ljubljana. Zoper tak sklep se pritožujejo nečaki pokojnega S. D., B. D., M. D. in S. D., ki v pritožbi navajajo, da je sklep o dedovanju nepravilen, saj je zapustničin mož preživel zapustnico. Napačna pa je ugotovitev, da ni imel dedičev, saj so na podlagi vstopne pravice pritožitelji kot nečaki postali dediči po pokojnem S. D.. Ker sta bila ob začetku denacionalizacije G. in S. D. že pokojna, je nastopila pravica do dedovanja za ostale dediče. Pritožba je utemeljena. Dedovanje premoženja, ki je predmet denacionalizacije, je urejeno v členu 74 - 85 Zakona o denacionalizaciji (v nadaljnjem besedilu ZDEN). Ustavno sodišče je z odločbo U I 138/99-41 z dne 18.1.2001 (Ur. list RS 11/2001) razveljavilo določbo člena 20 Zakona o spremembah in dopolnitvah ZDEN (Ur. lit RS 65/98) ter istočasno odločilo, da se v nepravnomočno končanih postopkih uporablja prvi odstavek 78. člena ZDEN (Ur. list RS 27/91). Ta določa, da se dedovanje po umrlem uvede z dnem pravnomočne odločbe o dedovanju. To pomeni, da je v konkretnem primeru odločilno stanje glede dedovanja po pokojni D. G. ob pravnomočnem sklepu o dedovanju, to je 3.12.1968 (sklep O 445/67 l. št. 18). Kakor izhaja iz spisovnih podatkov, je pokojni mož D. S. preživel zapustnico, tako da prihaja v poštev kot dedič. Okoliščina, da ni imel potomca, za dedovanje ni odločilna, kot zmotno meni sodišče prve stopnje, saj se glede novega zapuščinskega postopka uporabljajo določbe Zakona o dedovanju (Ur. list SRS 15/76 in 23/78) kakor izhaja iz drugega odstavka člena 74 ZDEN, le-ta pa ureja dedovanje po vstopni pravici in krog zakonitih dedičev v členu 10 - 20 ZD. Pritožbam je bilo glede na navedeno ugoditi in izpodbijani sklep razveljaviti in zadevo vrniti v ponovno odločanje. V novem odločanju bo moralo sodišče prve stopnje opraviti novo zapuščinsko obravnavo, ugotoviti dediče po pokojnem D. S. in odločiti v skladu z navedenimi napotki o dedovanju zapustničinega premoženja.

ZD člen 14,  15,  14,  15.  ZDEN člen 74,  74/2,  78,  78/1,  74,  74/2,  78,  78/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.